PATVIRTINTA

Kauno regiono plėtros tarybos

2024 m. kovo 28 d. sprendimu Nr. 6KS-11

**KAUNO REGIONO PLĖTROS TARYBOS**

**2024–2026 METŲ KORUPCIJOS PREVENCIJOS VEIKSMŲ PLANAS**

**I SKYRIUS**

**BENDROSIOS NUOSTATOS**

1. Kauno regiono plėtros tarybos 2024–2026 metų korupcijos prevencijos veiksmų planas (toliau – Veiksmų planas) parengtas vadovaujantis:

1.1. Lietuvos Respublikos korupcijos prevencijos įstatymu, (toliau – KPĮ);

1.2. Lietuvos Respublikos viešųjų ir privačių interesų derinimo įstatymu;

1.3. Lietuvos Respublikos Nacionaline kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537;

1.4. Lietuvos Respublikos Nacionalinės kovos su korupcija 2015–2025 metų programos įgyvendinimo 2020–2022 metų tarpinstituciniu veiklos planu, patvirtintu Lietuvos Respublikos Vyriausybės 2020 m. lapkričio 4 d. nutarimu Nr. 1232;

1.5. Korupcijos prevencijos veiksmų planų, jų projektų ir planų įgyvendinimo tvarkos aprašu, patvirtintu Lietuvos Respublikos specialiųjų tyrimų tarnybos (toliau – STT), direktoriaus 2021 m. gruodžio 28 d. įsakymu Nr. 2-283;

1.6. STT parengto Antikorupcinės aplinkos viešajame sektoriuje kūrimo ir įgyvendinimo vadovo nuostatomis.

2. Korupcijos prevencija Kauno regiono plėtros taryboje įgyvendinama vadovaujantis šiais principais:

2.1. *teisėtumo* – korupcijai atsparios aplinkos kūrimo priemonės Kauno regiono plėtros taryboje įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų ir užtikrinant asmens teisių ir laisvių apsaugą;

2.2. *viešumo ir atvirumo* – Kauno regiono plėtros taryba užtikrina, kad jos veikla ir tikslai būtų skaidrūs ir aiškiai deklaruojami, o pagrindiniai Kauno regiono plėtros tarybos dokumentai būtų viešai prieinami, užtikrinant visapusiškos informacijos atskleidimą ir visų suinteresuotų grupių interesų apsaugą;

2.3. *nuolatinumo* – korupcijai atsparios aplinkos kūrimo priemonių Kauno regiono plėtros taryboje veiksmingumas užtikrinamas nuolat tikrinant ir peržiūrint korupcijai atsparios aplinkos kūrimo priemonių įgyvendinimo rezultatus bei teikiant pasiūlymus dėl atitinkamų priemonių veiksmingumo;

2.4. *skaidrumo ir aiškumo procedūrose* – procedūros Kauno regiono plėtros taryboje turi būti vykdomos skaidriai, griežtai laikantis visų taikytinų teisės aktų;

2.5. *kontrolės ir priežiūros* – keturių akių principu;

2.7. *darbuotojų įtraukimo* – į korupcijos prevenciją įtraukiami visi Kauno regiono plėtros tarybos administracijos (toliau – administracija) darbuotojai;

2.8. *interesų konfliktų vengimo* – Kauno regiono plėtros tarybos kolegijos (toliau – Kolegija), Kauno regiono plėtros tarybos visuotinio dalyvių susirinkimo (toliau – Visuotinis dalyvių susirinkimas), administracijos darbuotojai ir Kauno regiono plėtros taryboje veikiančių darbo grupių nariai privalo vengti bet kokio interesų konflikto, kuris gali turėti neigiamos įtakos nešališkam ir objektyviam jų pareigų ar funkcijų vykdymui. Kauno regiono plėtros taryba turi užtikrinti tinkamą ir laiku viešųjų ir privačių interesų deklaravimą ir nustatyti nušalinimo ar nusišalinimo nuo sprendimų priėmimo procedūrą iškilus interesų konfliktui.

3. Veiksmų plane vartojamos sąvokos atitinka KPĮ, STT įstatyme, Lietuvos Respublikos viešųjų ir privačių interesų derinimo įstatyme ir Lietuvos Respublikos nacionalinėje kovos su korupcija 2015–2025 metų programoje ir kituose teisės aktuose apibrėžtas sąvokas.

**II SKYRIUS**

**KORUPCIJOS RIZIKOS VEIKSNIŲ ANALIZĖ**

4. Iki Veiksmų plano patvirtinimo Kauno regiono plėtros taryba įgyvendino Kauno regiono plėtros tarybos 2021–2023 metų korupcijos prevencijos programą (toliau – Programa), patvirtintą Kolegijos 2021 m. gegužės 20 d. sprendimu Nr. 6KS-23.

5. Už Programos įgyvendinimą buvo atsakingas administracijos direktorius. Kiekvienais metais iki kovo 1 d. Kolegijai buvo pristatoma Programos įgyvendinimo priemonių plano vykdymo ataskaita su pasiektais rezultatais. Programoje buvo keliami 4 tikslai ir siekiama įgyvendinti 14 priemonių. Apibendrinus Programos įgyvendinimo laikotarpio rezultatus, Kauno regiono plėtros taryboje korupcijos prevencijos priemonių įgyvendinimo rezultatai pasiekti 100 procentų ir trūkumų bei korupcinio pobūdžio pažeidimų nenustatyta:

5.1. Administracijos direktoriaus 2021 m. kovo 30 d. įsakymu Nr. 1V-19 Kauno regiono plėtros taryboje buvo paskirtas už korupcijos prevenciją atsakingas administracijos darbuotojas, kuris nustato priežastis korupcijai pasireikšti, teikia siūlymus dėl jų šalinimo, teikia siūlymus dėl teisinio reglamentavimo tobulinimo ir įgyvendina kitas korupcijos prevencijos priemones, siekiant mažinti galimas korupcijos apraiškas.

5.2. 2021–2023 m. Kauno regiono plėtros taryboje buvo sudarytas ir atnaujintas veiklos sričių, kuriose egzistuoja korupcijos pasireiškimo tikimybė, sąrašas (toliau – veiklos sričių sąrašas).

5.3. Remiantis veiklos sričių sąrašu, atlikti 3 korupcijos pasireiškimo tikimybės vertinimai – Visuotinio dalyvių susirinkimo veiklos organizavimo, Kauno regiono projektų sąrašų keitimo ir administracijos personalo valdymo veiklos srityse. Vertinimų metu nustatyti korupcijos rizikos veiksniai ir pateikti siūlymai dėl korupcijos rizikos veiksnių neigiamos įtakos panaikinimo ar sumažinimo. Į siūlymus atsižvelgta ir korupcijos rizikos veiksniai panaikinti.

5.4. Kauno regiono plėtros tarybos interneto svetainėje paskelbti visi Kolegijos priimti sprendimai, Kolegijos posėdžių protokolai, norminiai teisės aktai ir kiti visuomenei svarbūs dokumentai. Kauno regiono plėtros tarybos interneto svetainėje įkelta informacija su nuoroda anoniminiams pranešimams.

5.5. Kolegijos nariai ir administracijos darbuotojai buvo deklaravę viešuosius ir privačius interesus ir informuoti apie nusišalinimo būdus, svarstant posėdžio klausimą, jeigu kiltų viešųjų ir privačiųjų interesų konfliktas.

5.6. 2021–2023 m. visi administracijos darbuotojai išklausė 3 paskaitas antikorupcine tema – „Korupcijos samprata ir pasireiškimas Lietuvoje. Interesų konfliktai ir jų valdymas. “, „Korupcijos samprata ir pasireiškimas Lietuvoje. Antikorupcinės aplinkos kūrimas.“, „Korupcijos samprata ir pasireiškimas Lietuvoje. Dovanų politika.“.

6. Įvertinus 2021–2023 m. vykdytų korupcijos prevencijos priemonių analizę, darytina išvada, kad Programa ir jos priemonių planas įgyvendinti sėkmingai. Gauti rezultatai skatina ir toliau imtis priemonių, kurios užtikrintų veiksmingą korupcijos prevencijos įgyvendinimą Kauno regiono plėtros taryboje.

**III SKYRIUS**

**KORUPCIJOS PREVENCIJOS VEIKSMŲ PLANO TIKSLAS, UŽDAVINIAI IR TIKSLO PASIEKIMO VERTINIMO KRITERIJAI**

7. Veiksmų plano tikslas – užtikrinti veiksmingą, kryptingą ir nuoseklią korupcijos prevencijos ir jos kontrolės sistemos Kauno regiono plėtros taryboje funkcionavimą, tobulinant esamas ir diegiant naujas korupcijos prevencijos priemones ir tokiu būdu didinant Kauno regiono plėtros tarybos veiklos viešumą ir atvirumą, vykdomų procedūrų skaidrumą ir joje dirbančių asmenų atsparumą korupcijai.

8. Veiksmų plano uždaviniai:

8.1. Užtikrinti Kauno regiono plėtros tarybos veiksmingą, kryptingą ir ilgalaikį korupcijos prevencijos priemonių įgyvendinimą bei kontrolę.

8.2. Užtikrinti kokybišką teisės aktų projektų antikorupcinį vertinimą, jų viešinimą.

8.3. Gerinti administravimo kokybę, viešumą ir atskaitingumą visuomenei.

8.4. Siekti, kad Kauno regiono plėtros taryboje būtų vykdoma viešųjų ir privačių interesų derinimo prevencija.

8.5. Siekti, kad Kauno regiono plėtros taryboje būtų galimybė informuoti apie korupcinio pobūdžio pažeidimus.

8.6. Organizuoti mokymus, pasitarimus korupcijos prevencijos temomis.

8.7. Siekti, kad viešųjų pirkimų proceso metu nebūtų pagrįstų pretenzijų.

9. Veiksmų plano uždavinių įgyvendinimas vertinamas pagal Veiksmų plano priemonėse nustatytus laukiamo rezultato vertinimo kriterijus.

**IV SKYRIUS**

**KORUPCIJOS PREVENCIJOS VEIKSMŲ PLANO ĮGYVENDINIMAS, STEBĖSENA IR ATNAUJINIMAS**

10. Už Veiksmų plano įgyvendinimą atsakingas administracijos direktorius, kuris užtikrina darbuotojų veiksmus, nukreiptus kovai prieš korupcijos apraiškas.

12. Veiksmų plane numatytas priemones įgyvendina Veiksmų plane nurodyti vykdytojai.

13. Kiekvienais metais iki kovo 31 d. Veiksmų plano įgyvendinimo ataskaitą (2 priedas) administracijos direktorius pristato Kolegijai. Veiksmų plano įgyvendinimo ataskaita viešai skelbiama Kauno regiono plėtros tarybos interneto svetainėje.

14. Veiksmų planas finansuojamas iš Kauno regiono plėtros tarybos biudžeto asignavimų.

15. Veiksmų plano stebėseną vykdo už korupcijos prevenciją atsakingas administracijos darbuotojas.

16. Visuotinis dalyvių susirinkimas, Kolegija, Kolegijos partnerių grupė, Kauno regiono plėtros tarybos dalyviai gali teikti pasiūlymus dėl Veiksmų plano keitimo ir (ar) papildymo Veiksmų plane nurodytų priemonių įgyvendinimo organizavimą ir kontrolę atliekantiems vykdytojams.

**V SKYRIUS**

**BAIGIAMOSIOS NUOSTATOS**

17. Už šio Veiksmų plano įgyvendinimą paskirti asmenys, nesilaikantys šiame Veiksmų plane nustatytų reikalavimų, atsako Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parengė SUDERINTA:

Inga Kupcikevičiūtė Simona Stočkienė

2024-03- 2024-03-

Kauno regiono plėtros tarybos

2024–2026 metų korupcijos prevencijos veiksmų plano

1 priedas

|  |  |  |  |  |  |
| --- | --- | --- | --- | --- | --- |
| **Eil. Nr.** | **Priemonė** | **Vykdytojas** | **Įvykdymo terminas** | **Laukiamas rezultatas** | **Laukiamo rezultato kriterijai** |
| **TIKSLAS** – užtikrinti veiksmingą, kryptingą ir nuoseklią korupcijos prevencijos ir jos kontrolės sistemos Kauno regiono plėtros taryboje funkcionavimą, tobulinant esamas ir diegiant naujas korupcijos prevencijos priemones ir tokiu būdu didinant Kauno regiono plėtros tarybos veiklos viešumą ir atvirumą, vykdomų procedūrų skaidrumą ir joje dirbančių asmenų atsparumą korupcijai. | | | | | |
| **I. UŽDAVINYS**  Užtikrinti Kauno regiono plėtros tarybos veiksmingą, kryptingą ir ilgalaikį korupcijos prevencijos priemonių įgyvendinimą bei kontrolę. | | | | | |
| 1.1. | Kolegijos posėdyje pristatyti Kauno regiono plėtros tarybos ataskaitą apie korupcijos prevencijos priemonių įgyvendinimą. | Administracijos direktorius | Kasmet iki kovo 31 d. | Įgyvendintos korupcijos prevencijos priemonės ir pristatytos Kolegijai. | Pristatytų ataskaitų skaičius – ne mažiau kaip 1 ataskaita per metus, (vnt.). |
| 1.2. | Sudaryti ir kasmet atnaujinti vykdomų veiklos sričių sąrašą Kauno regiono plėtros taryboje. | Administracijos direktorius; administracijos darbuotojas, atsakingas už korupcijos prevenciją | Kasmet iki rugsėjo 1 d. | Užtikrintas visų Kauno regiono plėtros tarybos veiklos sričių (t. y., veiklos sričių, susijusių su vidaus administravimu bei sričių, susijusių su konkrečių funkcijų vykdymu), įvertinimas korupcijos rizikos aspektu pagal STT rekomenduotinus vertinimo kriterijus. | Sudarytas ir atnaujintas vykdomų veiklos  sričių sąrašas – 100 proc., (proc.). |
| 1.3. | Identifikuoti korupcijos rizikos veiksnius Kauno regiono plėtros tarybos veiklos srityse, kuriose egzistuoja korupcijos pasireiškimo tikimybė ir nustatyti korupcijos rizikos veiksnių mažinimo priemones. | Administracijos direktorius; administracijos darbuotojas, atsakingas už korupcijos prevenciją | Kasmet iki spalio 1 d. | Laiku identifikuoti korupcijos rizikos veiksniai ir imtasi reikiamų priemonių nustatytoms korupcijos grėsmėms mažinti ar šalinti. | Atliktas Kauno regiono plėtros tarybos veiklos sričių, kuriose nustatyta, jog egzistuoja korupcijos pasireiškimo tikimybė, detalus įvertinimas, pateikti siūlymai dėl korupcijos rizikos ir (ar) rizikos veiksnių mažinimo – ne mažiau kaip 1 vertinimas per metus, (vnt.). |
| **II. UŽDAVINYS**  Užtikrinti kokybišką teisės aktų projektų antikorupcinį vertinimą, jų viešinimą. | | | | | |
| 2.1. | Lietuvos Respublikos korupcijos prevencijos įstatymo 8 straipsnio 1 dalyje nustatytais atvejais atlikti teisės aktų projektų antikorupcinį vertinimą. Ypatingą dėmesį skirti antikorupciniu požiūriu vertinant teisės aktų projektus, dėl kurių gali kilti interesų konfliktai. | Administracijos darbuotojas, atliekantis antikorupcinį teisės aktų vertinimą | Nuolat, prieš priimant teisės aktą, Lietuvos Respublikos korupcijos prevencijos įstatymo 8 straipsnio 1 dalyje nustatytais atvejais | Atlikti antikorupciniai teisės aktų vertinimai, didžiausią dėmesį skiriant teisės aktų projektams, dėl kurių gali kilti interesų konfliktai. | Antikorupciniu požiūriu įvertintų teisės aktų kiekis nuo privalomų vertinti teisės aktų skaičiaus – 100 proc., (proc.). |
| 2.2. | Skelbti informaciją apie Kauno regiono plėtros tarybos priimtus teisės aktus – Kauno regiono plėtros tarybos interneto svetainėje, kitose interneto svetainėse, kai tam sudaryta galimybė. | Administracijos darbuotojas, atsakingas už teisės aktų paskelbimą | Nuolat | Paviešinti visi teisės aktai. | Priimtų ir paskelbtų teisės aktų skaičiaus santykis – 100 proc., (proc.). |
| **III. UŽDAVINYS**  Gerinti administravimo kokybę, viešumą ir atskaitingumą visuomenei. | | | | | |
| 3.1. | Kauno regiono plėtros tarybos interneto svetainėje pateikti ir nuolat atnaujinti informaciją apie visuomenei svarbius projektus, dėl kurių Kauno regiono plėtros tarybos organai priima sprendimą. | Administracijos darbuotojas, atsakingas už informacijos teikimą | Nuolat | Informuota visuomenė apie svarbius visuomenei projektus, dėl kurių priimti sprendimai. | Paskelbtų pranešimų, straipsnių, sprendimų apie visuomenei svarbius projektus, skaičius. |
| 3.2. | Kauno regiono plėtros tarybos interneto svetainėje paskelbti korupcijos pasireiškimo tikimybės nustatymo išvadą. | Administracijos darbuotojas, atsakingas už informacijos teikimą | Per 5 d. d. nuo išvados patvirtinimo | Informuota visuomenė apie atliktus korupcijos pasireiškimo tikimybės vertinimus. | Patvirtintų ir paskelbtų korupcijos pasireiškimo tikimybės nustatymo išvadų skaičiaus santykis – 100 proc., (proc.). |
| **IV. UŽDAVINYS**  Siekti, kad Kauno regiono plėtros taryboje būtų vykdoma viešųjų ir privačių interesų derinimo prevencija. | | | | | |
| 4.1. | Kontroliuoti, ar asmenys, kurie turi deklaruoti viešuosius ir privačius interesus, laiku ir tinkamai pateikia privačių interesų deklaracijas. | Kolegijos nariai, Administracijos darbuotojas, atsakingas už viešųjų ir privačių interesų derinimo įstatymo nuostatų laikymosi kontrolę | Kasmet iki liepos 31 d. ir gruodžio 31 d. | Pateiktos viešųjų ir privačių interesų deklaracijos ir taip kontroliuojamos korupcinio pobūdžio apraiškos. | Privačius interesus laiku deklaravusių asmenų, 100 proc. |
| 4.2. | Naujus Kolegijos narius informuoti apie nusišalinimo būdus svarstant posėdžio klausimą, jeigu kiltų viešųjų ir privačiųjų interesų konfliktas. | Administracijos darbuotojas, atsakingas už korupcijos prevenciją | Patvirtinus, pakeitus Kolegijos personalinę sudėtį | Kolegijos nariai supažindinti su nusišalinimo būdais svarstant klausimus ir taip išvengiama viešųjų ir privačių interesų konfliktų. | Informuoti visi Kolegijos nariai, 100 proc. |
| **V. UŽDAVINYS**  Siekti, kad Kauno regiono plėtros taryboje būtų galimybė informuoti apie korupcinio pobūdžio pažeidimus. | | | | | |
| 5.1. | Sudaryti galimybes gyventojams pateikti anoniminius pranešimus apie korupcinio pobūdžio apraiškas Kauno regiono plėtros taryboje, užtikrinti asmenims galimybę anonimiškai telefonu ir elektroniniu paštu pranešti apie korupcines apraiškas Kauno regiono plėtros taryboje. | Administracijos darbuotojas, atsakingas už korupcijos prevenciją | Kasmet iki gruodžio 31 d. | Užtikrinta galimybė anonimiškai pranešti apie korupcinio pobūdžio apraiškas. | Įkelta informacija su nuoroda anoniminiams pranešimams arba sukurta atitinkama rubrika Kauno regiono plėtros tarybos interneto puslapyje, 1 vnt. |
| **VI. UŽDAVINYS**  Organizuoti mokymus, pasitarimus korupcijos prevencijos temomis. | | | | | |
| 6.1. | Organizuoti administracijos darbuotojams, Kolegijos ir Visuotinio dalyvių susirinkimo nariams seminarus, pasitarimus korupcijos prevencijos klausimais. | Administracijos direktorius | Kasmet iki gruodžio 31 d | Sudarytos galimybės, Kolegijos ir Visuotinio dalyvių susirinkimo nariams, administracijos darbuotojams tobulėti antikorupcinėje srityje, sumažinta korupcijos pasireiškimo tikimybė. | Suorganizuotų seminarų/pasitarimų skaičius; išklausiusių darbuotojų proc. dalis, lyginant su dirbančių darbuotojų skaičiumi. |
| 6.2. | Analizuoti gautą informaciją apie korupcinio pobūdžio apraiškas Kauno regiono plėtros taryboje, pateikti pasiūlymus bei išvadas Kolegijai. | Administracijos darbuotojas, atsakingas už korupcijos prevenciją | Per 1 mėnesį nuo informacijos apie anoniminius telefoninius pranešimus, gautus elektroniniu paštu, susijusius su galimomis korupcijos apraiškomis, gavimo | Išanalizuotos ir išspręstos korupcinio pobūdžio apraiškos ir sumažinta rizika jas patirti pakartotinai. | Gautų, išanalizuotų pranešimų ir pasitvirtinusių pranešimų apie korupcines veikas skaičiaus santykis. |
| **VII. UŽDAVINYS**  Siekti, kad viešųjų pirkimų proceso metu nebūtų pagrįstų pretenzijų. | | | | | |
| 7.1. | Tobulinti darbų, prekių ir paslaugų techninių specifikacijų parengimą. | Administracijos darbuotojas, atsakingas už viešuosius pirkimus | Nuolat | Patobulintas darbų, prekių ir paslaugų techninių specifikacijų parengimas. | Ne daugiau kaip 10 proc. vykdytiems pirkimams gautų pagrįstų pretenzijų. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno regiono plėtros tarybos

2024–2026 metų korupcijos prevencijos veiksmų plano

2 priedas

**KAUNO REGIONO PLĖTROS TARYBOS**

**2024–2026 METŲ KORUPCIJOS PREVENCIJOS VEIKSMŲ PLANO**

**ĮGYVENDINIMO ATASKAITA**

**\_\_\_\_\_\_\_\_\_\_\_\_\_\_\_\_**

(data)

|  |  |  |  |  |  |
| --- | --- | --- | --- | --- | --- |
| **Eil. Nr.** | **Priemonė** | **Vykdytojas** | **Įvykdymo terminas** | **Priemonės įgyvendinimo vertinimo kriterijus** | **Rezultatas** |
|  |  |  |  |  |  |
|  |  |  |  |  |  |
|  |  |  |  |  |  |